
Kakav je status razvoda braka u srdžbi? Moja supruga nedavno se porodila, pa je nakon dva-tri mjeseca došlo do nesuglasica između nas. Nekad bi mi govorila uvredljive riječi, pa sam joj rekao da je puštena. Nakon toga pokajala se i sad je sve uredu. Da li trebamo ovo puštanje smatrati već jednim talakom?


* 
* 
* 
* 
* 
* 
* 

 
Kakav je status razvoda braka u srdžbi?

Talak (puštanje) u srdžbi je pitanje oko kojeg islamski pravnici imaju podijeljeno mišljenje. Međutim, najbolje što je kazano o ovom pitanju jeste ono što prenosi Ibn Kajjim od svog šejha šejhul-islama ***[Ibn Tejmijje](https://pitajucene.com/search/Ibn+Tejmijje/answers/ "Pretraži odgovore od Ibn Tejmijje")*** u djelima *Zadul-mead*, 5/215, i *I‘alamul-muvekkiin*, 3/52–54, u kojima se navodi da srdžba ima tri stanja: prvo, žestoka srdžba koja potpuno oduzme pamet tako da rasrđeni ne zna šta govori, i u ovakvom stanju talak nije validan, oko čega nema razilaženja među učenjacima; drugo stanje je srdžba u njenim počecima tako da rasrđeni zna šta govori i šta namjerava, i u ovakvom stanju talak je validan; i treće stanje je srdžba između žestoke koja oduzme pamet i lagane koja je na početku ljutnje. U ovom trećem, srednjem stanju srdžba je jaka s tim da ne oduzima potpuno pamet, međutim, rasrđeni izgovara ono što nema namjeru tako da se nakon stišavanja srdžbe kaje za svoje riječi i postupke. Ovo je stanje oko kojeg su se učenjaci razišli, tj. da li je validan talak u ovakvom stanju. Ibn Tejmijja i Ibn Kajjim preferiraju stav po kojem talak u ovakvom stanju srdžbe nije važeći, a koje je bliže ispravnom, inšallah. Iz navedenog pitanja ne razumije se u kojem je stanju srdžbe bio muž, pa čak da li je uopće bio ljutit kada joj je rekao da je razvedena, nego se razumije da je žena bila ljuta kada je govorila uvredljive riječi jer se poslije pokajala. Ljutnja i srdžba žene nema nikakvog utjecaja na validnost talaka, nego se gleda stanje muža, da li je dao talak u stanju srdžbe ili ne. Dakle, ako je rekao ženi da je razvedena, a nije bio u stanju srdžbe, ili je bio u prvom stanju srdžbe u njenim počecima, onda je talak važeći, bez ikakve sumnje. Ve billahi tevfik!


Odgovorio: **Dr. ***[Hakija Kanurić](https://pitajucene.com/search/Hakija+Kanuri%C4%87/answers/ "Pretraži odgovore od dr. Hakija Kanurić")*****


